กรุงไทยปล่อยกู้ ให้โซลาร์รูฟบ้าน วงเงิน100ล้าน
กรุงไทยหนุนสินเชื่อติดตั้งโซลาร์รูฟภาคครัวเรือน ประเดิมก่อน 100 ล้านบาท
2 เม.ย. 2558

กรุงไทยหนุนสินเชื่อติดตั้งโซลาร์รูฟภาคครัวเรือน ประเดิมก่อน 100 ล้านบาท 
น.ส.จิรารักษ์ กุลสิงห์ ผู้อำนวยการฝ่ายบริหารฝ่ายทีมผลิตภัณฑ์สินเชื่อบุคคล ธนาคารกรุงไทย เปิดเผยว่า ธนาคารพร้อมปล่อยสินเชื่อบุคคลให้กับลูกค้าของบริษัท เอสพีซีจี ที่ต้องการติดตั้งพลังงานแสงอาทิตย์บนหลังคา หรือโซลาร์รูฟ เบื้องต้นจะปล่อยกู้ 300 ราย วงเงินประมาณ 100 ล้านบาท แต่ถ้าลูกค้ายื่นขอมากกว่าวงเงินที่เตรียมไว้ ก็พร้อมให้สินเชื่อโดยไม่จำกัดวงเงิน เพราะบริษัทตั้งเป้าติดตั้งโซลาร์รูฟให้ได้ 1,000 หลังคาเรือน
“ถ้าได้รับการตอบรับดีจากลูกค้า ธนาคารจะปล่อยกู้ให้ลูกค้าทั่วไปที่มีสัญญาซื้อขายไฟกับการไฟฟ้านครหลวง (กฟน.) และการไฟฟ้าส่วนภูมิภาค (กฟภ.) โดยใช้ที่อยู่อาศัยเป็นหลักทรัพย์ค้ำประกัน” น.ส.จิรารักษ์ กล่าว
ทั้งนี้ ธนาคารไม่กังวลปัญหาความเสี่ยง และหนี้ที่ไม่ก่อให้เกิดรายได้ (เอ็นพีแอล) เนื่องจากลูกค้าที่ขอสินเชื่อจะต้องมีรายได้ไม่ต่ำกว่า 5 หมื่นบาท/เดือน และมีสถานะเป็นเจ้าของบ้านและที่อยู่อาศัย รวมทั้งผ่านการอนุมัติจาก กฟน. และ กฟภ. ให้เป็นผู้ขายไฟฟ้า ขณะเดียวกันจะต้องไม่มีประวัติหนี้เสีย เพราะการปล่อยกู้ในแต่ละครั้งจะต้องมีการตรวจสอบข้อมูลเครดิตบูโรให้กับลูกค้า ถ้าพบว่ามีหนี้สินมากเกินไปก็จะไม่พิจารณาให้สินเชื่อ
น.ส.วันดี กุญชรยาคง ประธานกรรมการและกรรมการผู้จัดการใหญ่ บริษัท เอสพีซีจี กล่าวว่า สินเชื่อดังกล่าวจะปล่อยกู้ให้บ้านอยู่อาศัยในโครงการโซลาร์รูฟของบริษัท ขนาดไม่เกิน 10 กิโลวัตต์ เพื่อจำหน่ายให้ กฟน. และ กฟภ. ราคา 6.85 บาท/หน่วย นาน 25 ปี ทั้งนี้เพื่อสนับสนุนนโยบายการสร้างความมั่นคงด้านพลังงานของรัฐบาล โดยในช่วงแรกจะพิจารณาอนุมัติจำนวน 300 ครัวเรือน มูลค่า 100 ล้านบาท
สำหรับโครงการนี้ในช่วงแรกลูกค้าที่สนใจจ่ายเงินดาวน์เพียง 30% และผ่อนเพียง 8 ปี อัตราดอกเบี้ย 8.88% โดยนำรายได้จากการขายไฟฟ้าแต่ละเดือนมาจ่ายชำระค่าอุปกรณ์ให้กับธนาคารกรุงไทย ทั้งนี้ลูกค้าที่ร่วมโครงการต้องยื่นแบบคำขอขายไฟฟ้าไม่เกินวันที่ 30 มิ.ย.นี้ ส่วนการปรับระบบสายป้อนแรงส่งไฟจากที่อยู่อาศัยมาให้กับ กฟภ. และ กฟน. เชื่อว่าไม่มีปัญหา
อย่างไรก็ตาม บริษัทมีแผนลงทุนผลิตไฟฟ้าที่ญี่ปุ่นและฟิลิปปินส์ โดยจะชัดเจนในไตรมาส 2 ขณะที่ในพม่าจะลงทุนโซลาร์ฟาร์มขนาดเล็ก แต่ยังติดปัญหาเรื่องการวางสายส่ง ส่วนการผลิตไฟฟ้าพลังงานแสงอาทิตย์ ปีนี้คาดว่าจะเพิ่มขึ้น 200 เมกะวัตต์ จากปัจจุบันที่มีกำลังการผลิต 260 เมกะวัตต์ เร็วกว่าเป้าหมายเดิมที่วางไว้ว่า ใน 5 ปีข้างหน้า จะมีกำลังการผลิตไฟฟ้าพลังงานแสงอาทิตย์รวม 500 เมกะวัตต์